Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tupakkatuotteiden mainontaa ja sponsorointia koskevien jäsenvaltioiden lakien, asetusten ja hallinnollisten määräysten lähentämisestä (komission esittämä EY:n perustamissopimuksen 47 artiklan 2 kohdan, 55 ja 95 artiklan mukaisesti)"



Virallinen lehti nro C 036 , 08/02/2002 s. 0104 - 0107



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tupakkatuotteiden mainontaa ja sponsorointia koskevien jäsenvaltioiden lakien, asetusten ja hallinnollisten määräysten lähentämisestä (komission esittämä EY:n perustamissopimuksen 47 artiklan 2 kohdan, 55 ja 95 artiklan mukaisesti)" (2002/C 36/20) Neuvosto päätti 3. heinäkuuta 2001 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 3. lokakuuta 2001. Esittelijä oli Christoph Fuchs. Talous- ja sosiaalikomitea hyväksyi 17. ja;18. lokakuuta 2001 pitämässään 385. täysistunnossa (lokakuun 17. päivän kokouksessa) seuraavan lausunnon. Äänestyksessä annettiin 50 ääntä puolesta, 18 vastaan, ja 7 pidättyi äänestämästä. 1. Johdanto 1.1. Talous- ja sosiaalikomitea merkitsee tiedoksi, että komissio on sisämarkkinoiden toteuttamiseksi laatinut ehdotuksen direktiiviksi, jolla on määrä korvata 6. heinäkuuta 1998 annettu direktiivi 98/43/EY, jonka Euroopan yhteisöjen tuomioistuin on kumonnut(1). Uudella direktiivillä on tarkoitus säännellä tupakkatuotteiden mainontaa ja sponsorointia. Direktiivin tarkoituksena on lähentää jäsenvaltioiden lakeja, asetuksia ja hallinnollisia määräyksiä sisämarkkinoiden toimintaa estävien tekijöiden poistamiseksi eli tavaroiden ja palveluiden vapaan liikkuvuuden takaamiseksi. 1.2. Useimmissa jäsenvaltioissa on annettu säädöksiä tupakkamainonnan ja -sponsoroinnin sääntelemiseksi. Jäsenvaltioiden säädösten soveltamisalassa on eroja. Kaikki jäsenvaltiot ovat kuitenkin panneet täytäntöön direktiivin 89/552/ETY, jolla kielletään tupakkatuotteiden televisiomainonta. Komission mukaan jäsenvaltiot voidaan erottaa kolmeen ryhmään: a jäsenvaltiot, joissa tupakkamainontaa koskevat eräät rajoitukset: Luxemburg, Ruotsi, Espanja, Kreikka, Saksa ja Itävalta b jäsenvaltiot, joissa on voimassa tupakkamainonnan täydellinen kielto: Ranska, Italia, Portugali ja Suomi c jäsenvaltiot, joissa lainsäädäntöön on tekeillä muutoksia: Yhdistynyt kuningaskunta, Irlanti, Alankomaat, Tanska ja Belgia. Jäsenvaltioiden lainsäädännön eroavaisuudet todennäköisesti aiheuttavat lisäesteitä sellaisten tuotteiden tai palveluiden vapaalle liikkuvuudelle, joilla tuetaan kyseisenlaista mainontaa ja sponsorointia. Nämä esteet olisi poistettava. 1.3. Ehdotus perustuu perustamissopimuksen 47 artiklan 2 kohtaan, 55 artiklaan ja 95 artiklaan. 95 artiklan 3 kohdassa perustaksi otetaan kansanterveyden korkeatasoinen suojelu. Lähennettävällä jäsenvaltioiden lainsäädännöllä pyritään suojelemaan kansanterveyttä välttämällä se, että nuoret aloittavat myynninedistämisen vaikutuksesta tupakoinnin jo varhain ja tulevat siitä riippuvaisiksi. Huomioon otetaan myös jäsenvaltioiden ja tieteellisten tahojen esiin tuomat kansanterveyteen liittyvät seikat, jotka on ilmoitettu komissiolle (95 artiklan 8 kohta). 1.4. Direktiiviehdotuksella on tarkoitus säännellä tupakkatuotteiden mainontaa ja sponsorointia muualla kuin televisiossa, joka kuuluu yhteisön muun lainsäädännön piiriin. Tavoitteena on mahdollisimman laaja kaikkia tiedotusvälineitä koskeva tupakkamainonnan ja sponsoroinnin kielto Euroopan yhteisöjen tuomioistuimen oikeuskäytännön mukaisesti. Komissio ehdottaa myös raportointimenettelyä, jonka tarkoituksena on erityisesti ottaa huomioon tieteen alalla tapahtunut uusi kehitys, sikäli kuin se vaikuttaa sisämarkkinoiden toteuttamiseen ja toimintaan. 1.5. Talous- ja sosiaalikomitea toteaa, että ehdotetut toimenpiteet ovat yhdenmukaisia komission syövän ehkäisemisen neuvoa-antavan komitean(2) sekä Maailman terveysjärjestön WHO:n yleiskokouksen(3) esittämien suositusten kanssa. Lisäksi ehdotetuissa toimenpiteissä otetaan huomioon komission kuluttajakomitean 14. kesäkuuta 1998 antama lausunto yhteiskunnallisesti vastuullisesta yhteisön tupakkapolitiikasta(4). 1.6. Erityistä huomiota on osoitettava tupakoinnin ehkäisemistä koskeville WHO:n toimille. Sen 52. yleiskokouksessa 24. toukokuuta 1999 päätettiin perustaa hallitustenvälinen neuvotteluelin luonnostelemaan ehdotusta tupakoinnin rajoittamista koskevasta WHO:n puiteyleissopimuksesta. Sopimusneuvotteluiden yhteydessä kiinnitetään huomiota tupakan mainonnan, sponsoroinnin ja muun myynninedistämisen sääntelemistä koskevien säännösten kehittämiseen, jolla on vaikutusta myös yhteisön nykyiseen lainsäädäntöön. 1.7. Maailmanpankin tilaamassa asiantuntijaraportissa tupakoinnin rajoittamisesta(5) todetaan, että kattavat tupakkamainonnan kiellot, jotka koskevat kaikkia tiedotusvälineitä ja kaikkea tuotemerkkien ja logojen käyttöä ovat osoittautuneet tehokkaiksi. 2. Yleistä 2.1. Talous- ja sosiaalikomitea pitää tervetulleena komission ehdotusta direktiiviksi tupakkatuotteiden mainontaa ja sponsorointia koskevien jäsenvaltioiden lakien, asetusten ja hallinnollisten määräysten lähentämisestä. 2.2. TSK yhtyy käsitykseen, että komission ehdottama jäsenvaltioiden nykyisten lakien, asetusten ja hallinnollisten määräysten lähentäminen parantaa niiden käyttökelpoisuutta. TSK kannattaa entistä tiiviimpää säädösten yhteensovittamista ja lähentämistä jäsenvaltioiden välillä silloin kun niitä selkeästi tarvitaan yhtenäismarkkinoiden loppuunsaattamiseksi. Komitea toteaa pahoitellen, ettei komissio ole esittänyt konkreettisia esimerkkejä tupakkatuotteiden mainonnan alalla esiintyneistä markkinaesteistä. 2.3. TSK korostaa, että komission aloitetta voidaan pitää Euroopan unionin kansanterveyttä edistävänä toimena. Komitea on toistuvasti todennut kansanterveyden kasvavan merkityksen yhteisön tasolla(6). 2.4. TSK pitää komission ehdotusta lisäkeinona tupakoinnin aiheuttamien terveyshaittojen ennalta ehkäisemiseksi. Tässä yhteydessä komitea muistuttaa, että kestäviä tuloksia voidaan saavuttaa ainoastaan kattavalla ylikansallisella strategialla tupakan aiheuttamien terveyshaittojen ehkäisemiseksi. Näin ollen TSK kannattaa varauksetta neuvoston päätelmiä(7), joiden mukaan komission tehtävänä on tukea Maailman terveysjärjestön työtä tupakoinnin torjuntaa koskevan puitesopimuksen aikaansaamiseksi. 2.5. TSK pitää tervetulleena, että ehdotetulla direktiivillä toteutetaan komitean 9. heinäkuuta 1997(8) esittämä vaatimus tupakan suoran ja epäsuoran mainonnan kieltämisestä. 2.6. TSK viittaa lukuisiin aikaisempiin lausuntoihinsa(9), joissa se on todennut, että tupakkatuotteet ovat haitallisia ihmisen terveydelle ja aiheuttavat sydän- ja verisuonitauteja sekä syöpä- ja muita sairauksia. Maailman terveysjärjestön(10),(11) mukaan vuosittain noin 500000 EU:n kansalaista kuolee ennenaikaisesti tupakoinnin seurauksiin. Nuorista 80 prosenttia aloittaa tupakoinnin ennen 18 vuoden ikää. Jotta voidaan taata yhteisön tavoittelema kansanterveyden korkeatasoinen suojelu sekä myös kuluttajasuojan toteutuminen tarvitaan kattava mainontakielto osana laajaa tupakoinnin estämiseen tähtäävää toimenpidekokonaisuutta. Näin voidaan välttää se, että erityistä suojelua tarvitsevat lapset ja nuoret aloittaisivat myynninedistämisen vaikutuksesta tupakoinnin jo varhain ja tulisivat siitä riippuvaisiksi. 2.7. Tupakoinnin epidemiologista ja kliinistä tutkimusta tulisi lisätä. Erityistä huomiota tulisi kiinnittää lisäaineisiin ja karsinogeenisiin aineisiin. 2.8. Talous- ja sosiaalikomitea edellyttää, että komissio ottaa asianmukaisesti huomioon Euroopan yhteisöjen tuomioistuimen 5. lokakuuta 2000 antaman tuomion. 3. Erityistä 3.1. Talous- ja sosiaalikomitea tukee direktiivin tavoitetta parantaa kansanterveyden tasoa jäsenvaltioissa. Se pahoittelee kuitenkin sitä, ettei komission ehdotuksessa esitetä todisteita mainontakiellon tehokkuudesta jäsenvaltioissa, joissa kieltoa jo sovelletaan. 3.2. 1 artikla TSK pahoittelee, että direktiivin soveltamisala on rajoitettu, ja että tupakkatuotteiden mainonnan ja sponsoroinnin laaja-alainen sääntely, johon sisältyisi myös tupakkamainonta elokuvissa ja ulkopinnoissa, jää toteuttamatta. 3.3. 2 artikla TSK muistuttaa, että tietoyhteiskunnan palvelut laajenevat ja muuttuvat nopeasti ja että niiden valvonta tuottanee vaikeuksia myös mainonnan suhteen. 3.4. TSK edellyttää, että erityisesti 3 artiklaa tarkastellaan perusteellisesti oikeudelliselta kannalta. Tässä on tutkittava myös luonteeltaan yksinomaan paikallisia tai alueellisia lehtiä ja painotuotteita koskevaa kysymystä. Tällaiset lehdet ja painotuotteet eivät muodosta estettä sisämarkkinoiden toiminnalle ja ne ovat ainoastaan kansallisen lainsäädännön alaisia, joten niille voitaisiin mahdollisesti myöntää poikkeus säännöksistä, jotka koskevat sponsorointia ja EU:n ulkopuolella julkaistavia painotuotteita. 3.5. 5 artikla TSK pitää ongelmana polkumyyntihintojen käytäntöä, eli sitä että tupakkatuotteita myydään yhteisössä osittain alihintaan. Komitea pitää tervetulleena komission aikomusta käsitellä tätä sisämarkkinoiden toimintaa haittaavaa estettä erillisessä asetuksessa. 3.6. 6 artikla Talous- ja sosiaalikomitea kannattaa komission tiedottamisvelvoitetta. Bryssel 17. lokakuuta 2001. Talous- ja sosiaalikomitean puheenjohtaja Göke Frerichs (1) Asia C-376/98, 5. lokakuuta 2000, Saksan liittotasavalta v. Euroopan parlamentti ja neuvosto. (2) KOM(96) 609 lopullinen - liite. (3) Tobacco or Health, A global Status Report, WHO, Geneve, 1997, s. 49. (4) Opinion by the Consumer Committee on Socially Responsible Community Tobacco Policy, 14.6.1998. (5) Curbing the Epidemic, World Bank, Washington, 1999; Tobacco Control in Developing Countries, Oxford, Oxford University Press, 2001. (6) EYVL C 407, 28.12.1998, s. 21. (7) Neuvoston päätelmät Maailman terveysjärjestön tupakoinnin torjuntaa koskevasta puitesopimuksesta, EYVL C 174, 19.6.2001, s. 1. (8) EYVL C 296, 29.9.1997, s. 32. (9) "Ehdotus Euroopan parlamentin ja neuvoston päätökseksi yhteisön kansanterveysalan toimintaohjelman (2001-2006) hyväksymisestä", EYVL C 116, 20.4.2001, s. 75. "Ehdotus Euroopan parlamentin ja neuvoston direktiivi tupakkatuotteiden valmistamista, esittämismuotoa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä (uudelleen laadittu teksti)", EYVL C 140, 18.5.2000, s. 24. "Komission tiedonanto neuvostolle ja Euroopan parlamentille yhteisön nykyisestä ja ehdotetusta toiminnasta tupakan kulutuksen vähentämiseksi", EYVL C 296, 29.9.1997, s. 32. (10) Tobacco or Health. A Global Status Report, WHO, Geneve, 1997. (11) Peto R, Lopez AD, Boreham J, Thun M, Heath C Jr.: Mortality from smoking in developed countries 1950-2000. Oxford University Press, Oxford, 1994. LIITE talous- ja sosiaalikomitean lausuntoon Seuraavat jaoston lausunnon tekstikohdat, joiden säilyttäminen sai äänestyksessä tuekseen vähintään neljänneksen annetuista äänistä, poistettiin täysistunnossa hyväksytyn muutosehdotuksen vuoksi: Kohta 2.2 "Nykyisiä markkinaesteitä on tarkoitus poistaa. TSK pitää määräysten lähentämistä entisestään seuraavana välttämättömänä askeleena yhteisön sisämarkkinoiden toteuttamisessa." Tekstin poistamista koskeva äänestystulos Puolesta: 44, vastaan: 28, pidättyi äänestämästä: 3. Kohta 3.1 "Talous- ja sosiaalikomitea tukee direktiivin tavoitteita. Komitea edellyttää, että direktiivillä poistetaan sisämarkkinoiden toimintaa haittaavia esteitä ja saavutetaan kansanterveyden korkea taso jäsenvaltioissa." Tekstin poistamista koskeva äänestystulos Puolesta: 39, vastaan: 33, pidättyi äänestämästä: 0.